
Ajánlás 
a Pro Scientia Aranyérem odaítéléséhez

Kovács Bence a Budapesti Corvinus Egyetem Gazdálkodástudományi Karának kereskedelem és marketing szakos hallgatója, tanulmányait az egyetemen 2009-ben kezdte. 2008-tól a Budapesti Műszaki és Gazdaságtudományi Egyetem Vegyész és Biomérnöki Karán is folytat tanulmányokat. A párhuzamos képzés ellenére a tanrend szerinti idő alatt szerzett vegyészmérnöki diplomát gyógyszeripari szakirányon, jelenleg az egyetem gyógyszervegyész-mérnöki mesterképzési programjának hallgatója.  Alapképzési Diplomáját a Corvinus Egyetemen is halasztás nélkül szerezte, jeles minősítéssel. 
Kovács Bence mindkét egyetemen már az alapképzésen bekapcsolódott a tudományos diákköri munkába, s azóta folyamatosan kiemelkedően aktív. 2012-ben helyezést ért el a BCE Közgáz Campusa Tudományos Diákköri Konferenciáin, 2013-ban pedig eredményesen képviselte az egyetemet az OTDK-n: a Stratégiai és Változ(tat)ásmenedzsment tagozatban I. helyezést ért el.
Kovács Bence emellett számos szakmai rendezvényen is részt vett. Gyógyszerkészítményekkel kapcsolatos kutatásainak eredményei több nemzetközi konferencián is bemutatásra kerültek, és 2013-ban közgazdász hallgatóként meghívást nyert a Közép-Kelet Európai ESOMAR konferencia „jövő tehetségeinek megismertetése a piackutató iparággal” című programjára.
Kovács Bence szakmai rátermettségét fejlesztendő 2012 nyarától teljesen fakultatív módon a Richter Gedeon Nyrt. Alapanyag-tervezési Osztályán különböző menedzsment projekteket valósít meg, az egyetemi kutatásaitól teljesen eltérő témában. 
A spanyol általános felsőfokú és angol közgazdasági felsőfokú nyelvvizsgái nemzetközi színtéren való sikeres helytállását támogatják. Mindemellett Számítógép-szoftverüzemeltetésből is rendelkezik képesítéssel. 
Összességében az elmúlt évek során mutatott, folyamatosan kiemelkedő tudományos szakmai teljesítménye, egyéninek számító szakmai elkötelezettsége, sokrétű érdeklődése és egyéb szervezetek munkájában, illetve egyéb rendezvényeken való részvétele alapján Kovács Bence részére a Pro Scientia Aranyérem odaítélését messzemenően támogatom.				    

